Апісанне. У афарбоўцы крылаў характэрна спалучэнне аранжавага колеру з чорным накшталт малюнка шахматнай дошкі. Па агульнаму малюнку крылаў падобна на перламутраўку, аднак адценне фарбаў у шашачніцы вялікай больш чырванавата-аранжавае і на ісподзе крылаў няма серабрыстых плямак. Даўжыня пярэдняга прыблізна 19—25 мм. Палавы дымарфізм выражаны ў тым, што самкі большых памераў са святлейшым, чым у самца, малюнкам на крылах. Самкі адкладваюць да 200 яек па 30—40 у адной кладцы на лісце кармавых раслін. Вусені кормяцца лісцем хмызнякоў і падросту ясеня, таполі, асіны, вярбы. Перазімаваўшы, кормяцца на травяністых раслінах. Лёт пачынаецца ў ліпені. Матылі лятаюць над сырымі паплавамі ўздоўж рэчышчаў нявыпрамленых рэк, а таксама над адкрытымі ўчасткамі ўздоўж балот.